Rumah Gadang Ranah Pantai Cermin

Rumah Gadang Ranah Pantai Cermin marupokan rumah adaik Minangkabau nan ado di Nagari Ranah Pantai Cermin, Kecamatan Sangir Batang Hari, Kabupaten Solok Selatan .  Rumah Gadang ko marupokan cagar budayo di Solok Selatan. Rumah Gadang Ranah Pantai Cermin juo marupoan tampek tujuan wisata nan tacantum dalam jaringan desa wisata (jadesta). Rumah gadang ko alah diwarihkan turun tamurun. Bangunan rumah gadang ko dibangun malalui gotong royong nan dipimpin dek niniak mamak jo caro mangumpuakan potensi kaum nan ado. Pado awal pambangunannyo, Rumah Gadang ko punyo ampek ruang, namun sasuai jo pakambangan zaman jo batambahnyo jumlah anggota suku, rumah gadang dibuek sampai sapuluah ruang. Rumah Gadang ko mampunyoi arsitektur nan unik dari bahan-bahan nan digunoan.

 Bantuak bangunan 
Bantuak bangunan rumah gadang ko masih mampatahankan ciri-ciri khas rumah adaik Minangkabau, sarupo bantuak atok nan malangkuang sarupo tanduak kabau, jumlah gonjong (puncak atok) nan manunjuakan status sosial pamiliknyo, jo panggunoan kayu sabagai bahan bangunan utamo, rumah gadang ko punyo pabedaan nan signifikan. Pabedaan iko mancaminkan adaptasi budayo jo bahan nan tasadio di tampek pambangunan. Sarupo pamakaian kayu lokal di Ranah Pantai Cermin nan mungkin babeda jo jiniah kayu nan biaso digunoan di daerah lain di Sumatera Barat sarato rincian ukiran jo ornamen manampilkan sentuhan lokal nan unik.

Rumah gadang ko mampunyoi konstruksi rumah pangguang jo 10 biliak. Atoknyo tabuek dari seng bagalombang, jo tujuah gonjong (ampek di sabalah kida, tigo di sabalah kanan). Di surambi ado ciek gonjong, tapi itu indak dietong dalam jumlah gonjong di rumah adaik. Bangunan ko maadok ka selatan. Sacaro kasaluruahan tabuek dari kayu, dindiang jo bagian bawah bangunan (di bawah rumah) tabuek dari simin. Di bagian muko rumah gadang tadapek surambi jo 5 anak janjang nan tabuek dari simin. Bangunan ko punyo 1 pintu di bagian muko jo 10 jendela.

 Galeri poto 

 Rujuakan 

Kategori:WikiRantau
Kategori:Rumah Gadang
Kategori:WikiRantau